Απόφαση του Δικαστηρίου (έβδομο τμήμα) της 14ης Μαΐου 2020 –NKT Verwaltungs και NKT κατά Επιτροπής
(Υπόθεση C‑607/18 P) (1)
«Αίτηση αναιρέσεως – Ανταγωνισμός – Συμπράξεις – Ευρωπαϊκή αγορά υπόγειων και υποβρύχιων ηλεκτρικών καλωδίων – Κατανομή της αγοράς στο πλαίσιο έργων – Πρόστιμα – Δικαιώματα άμυνας – Κανονισμός (ΕΚ) 1/2003 – Άρθρο 27, παράγραφος 1 – Συμφωνία μεταξύ της ανακοινώσεως των αιτιάσεων και της επίμαχης αποφάσεως – Πρόσβαση στον φάκελο – Ενιαία και διαρκής παράβαση – Βάρος αποδείξεως – Παραμόρφωση των επιχειρημάτων και των αποδεικτικών στοιχείων»
1.      Ανταγωνισμός – Διοικητική διαδικασία – Ανακοίνωση αιτιάσεων – Υποχρεωτικό περιεχόμενο – Σεβασμός των δικαιωμάτων άμυνας – Μνεία των κύριων πραγματικών και νομικών στοιχείων που θα μπορούσαν να δικαιολογούν την επιβολή προστίμου — Ζήτημα κατά πόσον τέτοια μνεία αρκεί για να γίνει δεκτό ότι δεν εθίγη το δικαίωμα ακροάσεως – Δεν υφίσταται
(Άρθρο 101 ΣΛΕΕ· κανονισμός 1/2003 του Συμβουλίου, άρθρο 27 § 1)
(βλ. σκέψεις 49-58)
2.      Συμπράξεις – Απαγορεύονται – Παραβάσεις – Συμφωνίες και εναρμονισμένες πρακτικές που συνιστούν ενιαία παράβαση – Καταλογισμός ευθύνης σε επιχείρηση για το σύνολο της παραβάσεως – Προϋποθέσεις – Παραβατικές πρακτικές και ενέργειες οι οποίες εντάσσονται σε συνολικό σχέδιο – Εκτίμηση – Κριτήρια – Συμβολή στην επίτευξη του μοναδικού σκοπού της παραβάσεως – Γνώση ή προβλεψιμότητα του συνολικού σχεδίου της συμπράξεως και των κυρίων στοιχείων της
(Άρθρο 101 ΣΛΕΕ)
(βλ. σκέψεις 138-141, 164-170)
3.      Ανταγωνισμός – Διοικητική διαδικασία – Απόφαση της Επιτροπής διαπιστώνουσα παράβαση – Τρόπος αποδείξεως – Προσφυγή σε μια δέσμη ενδείξεων – Απαιτούμενος βαθμός αποδεικτικής ισχύος όσον αφορά τις επιμέρους ενδείξεις – Επιτρέπεται η σφαιρική εκτίμηση δέσμης ενδείξεων
(Άρθρο 101 § 1 ΣΛΕΕ)
(βλ. σκέψεις 181, 182)
4.      Ανταγωνισμός – Διοικητική διαδικασία – Σεβασμός των δικαιωμάτων άμυνας – Πρόσβαση στον φάκελο – Περιεχόμενο – Μη συστηματική κοινοποίηση των απαντήσεων σε ανακοίνωση αιτιάσεων
(Κανονισμός 773/2004 της Επιτροπής, άρθρο 15 § 1· ανακοίνωση 2005/C 325/07 της Επιτροπής, σκέψη 27)
(βλ. σκέψεις 261-270)
5.      Προσφυγή ακυρώσεως – Ακυρωτική απόφαση – Περιεχόμενο – Μερική ακύρωση πράξεως του δικαίου της Ένωσης – Προϋπόθεση – Δυνατότητα διαχωρισμού των ακυρώσιμων στοιχείων της προσβαλλομένης πράξεως
(Άρθρα 101 § 1 και 264, εδ. 1, ΣΛΕΕ)
(βλ. σκέψεις 290-295, 298-301)
6.      Ανταγωνισμός – Πρόστιμα – Ύψος – Δικαστικός έλεγχος – Πλήρης δικαιοδοσία του δικαστή της Ένωσης – Μείωση του ποσού του προστίμου
(Άρθρο 261 ΣΛΕΕ· κανονισμός 1/2003 του Συμβουλίου, άρθρο 31)
(βλ. σκέψεις 302-306)
Διατακτικό
Το Δικαστήριο αποφασίζει:
1)
Αναιρεί το σημείο 1 του διατακτικού της αποφάσεως του Γενικού Δικαστηρίου της Ευρωπαϊκής Ένωσης, της 12ης Ιουλίου 2018, NKT Verwaltungs και NKT κατά Επιτροπής (T‑447/14, μη δημοσιευθείσα, EU:T:2018:443), καθόσον με αυτό το Γενικό Δικαστήριο απέρριψε την προσφυγή της NKT Verwaltungs GmbH και της NKT A/S με αίτημα την ακύρωση της αποφάσεως C(2014) 2139 τελικό της Επιτροπής, της 2ας Απριλίου 2014, σχετικά με διαδικασία εφαρμογής του άρθρου 101 [ΣΛΕΕ] και του άρθρου 53 της Συμφωνίας για τον ΕΟΧ (υπόθεση AT.39610 – Ηλεκτρικά καλώδια), καθόσον με την απόφαση αυτή οι εν λόγω εταιρίες κρίνονται υπεύθυνες για παράβαση του άρθρου 101 ΣΛΕΕ και του άρθρου 53 της Συμφωνίας για τον Ευρωπαϊκό Οικονομικό Χώρο, της 2ας Μαΐου 1992, κατά το μέτρο που η παράβαση αυτή συνίσταται, πρώτον, σε συμπεριφορά συνδεόμενη με πωλήσεις σε χώρες μη ανήκουσες στην Ευρωπαϊκή Ένωση ή στον Ευρωπαϊκό Οικονομικό Χώρο (ΕΟΧ), δεύτερον, σε μια από κοινού άρνηση παροχής εξαρτημάτων και τεχνικής συνδρομής σε ανταγωνιστές που δεν μετείχαν στην επίμαχη σύμπραξη και, τρίτον, όσον αφορά την περίοδο από 3 Ιουλίου 2002 έως 21 Νοεμβρίου 2002, στην ανάθεση έργων σε σχέση με υπόγεια ηλεκτρικά καλώδια εντός του ΕΟΧ.
2)
Αναιρεί το σημείο 1 του διατακτικού της αποφάσεως του Γενικού Δικαστηρίου της Ευρωπαϊκής Ένωσης, της 12ης Ιουλίου 2018, NKT Verwaltungs και NKT κατά Επιτροπής (T‑447/14, μη δημοσιευθείσα, EU:T:2018:443), καθόσον με αυτό το Γενικό Δικαστήριο απέρριψε το αίτημα της NKT Verwaltungs GmbH και της NKT A/S περί μειώσεως του ποσού του προστίμου που τους επιβλήθηκε, και αναιρεί επίσης και το σημείο 2 του διατακτικού της ίδιας αποφάσεως.
3)
Απορρίπτει την αίτηση αναιρέσεως κατά τα λοιπά.
4)
Ακυρώνει την απόφαση C(2014) 2139 τελικό, καθόσον με αυτήν η NKT Verwaltungs GmbH, πρώην nkt cables GmbH, και η NKT A/S, πρώην NKT Holding A/S, κρίνονται υπεύθυνες για παράβαση του άρθρου 101 ΣΛΕΕ και του άρθρου 53 της Συμφωνίας για τον Ευρωπαϊκό Οικονομικό Χώρο, της 2ας Μαΐου 1992, κατά το μέτρο που η παράβαση αυτή συνίσταται, πρώτον, σε συμπεριφορά συνδεόμενη με πωλήσεις σε χώρες μη ανήκουσες στην Ευρωπαϊκή Ένωση ή στον Ευρωπαϊκό Οικονομικό Χώρο (ΕΟΧ), δεύτερον, σε μια από κοινού άρνηση παροχής εξαρτημάτων και τεχνικής συνδρομής σε ανταγωνιστές που δεν μετείχαν στην επίμαχη σύμπραξη και, τρίτον, όσον αφορά την περίοδο από 3 Ιουλίου 2002 έως 21 Νοεμβρίου 2002, στην ανάθεση έργων σε σχέση με υπόγεια ηλεκτρικά καλώδια εντός του ΕΟΧ.
5)
Το ποσό του προστίμου που επιβλήθηκε στην NKT Verwaltungs GmbH, πρώην nkt cables GmbH, και στην NKT A/S, πρώην NKT Holding A/S, με το άρθρο 2, στοιχείο εʹ, της αποφάσεως C(2014) 2139 τελικό, ορίζεται στα 3 687 000 ευρώ.
6)
Η NKT Verwaltungs GmbH, η NKT A/S και η Ευρωπαϊκή Επιτροπή φέρουν τα δικαστικά έξοδά τους, τόσο της πρωτόδικης όσο και της αναιρετικής διαδικασίας.
1 EE C 427 της 26.11.2018.